EUROOPAN KOMISSIO Bryssel 4.8.2016 COM(2016) 495 final KOMISSION KERTOMUS NEUVOSTOLLE JA EUROOPAN PARLAMENTILLE Kymmenes vuosikertomus (2015) rahoitusvälineen perustamisesta Kyproksen turkkilaisen yhteisön taloudellisen kehityksen edistämiseksi 27 päivänä helmikuuta 2006 annetun neuvoston asetuksen (EY) N:o 389/2006 mukaisen unionin tuen täytäntöönpanosta



KOMISSION KERTOMUS NEUVOSTOLLE JA EUROOPAN PARLAMENTILLE Kymmenes vuosikertomus (2015) rahoitusvälineen perustamisesta Kyproksen turkkilaisen yhteisön taloudellisen kehityksen edistämiseksi 27 päivänä helmikuuta 2006 annetun neuvoston asetuksen (EY) N:o 389/2006 mukaisen unionin tuen täytäntöönpanosta 1.Johdanto Kyproksen turkkilaiselle yhteisölle annettava tuki perustuu neuvoston asetukseen (EY) N:o 389/2006, jäljempänä ’tukiasetus’, jonka mukaisesti neuvostolle ja Euroopan parlamentille on raportoitava tuesta vuosittain. Tämä kertomus koskee vuotta 2015. 2.Tuen ohjelmasuunnittelu Tukiasetuksen mukaisiin toimiin on ohjelmoitu vuoden 2006 ja vuoden 2015 lopun välillä 402 miljoonaa euroa. Vuoden 2015 ohjelmaan sidottu määrä oli joulukuussa 32 337 900 euroa . Vuosia 2014–2020 koskeva monivuotinen rahoituskehys tarjoaa ohjelmalle monivuotiset puitteet vahvistamalla sille vakaan, vuotuisen rahoituksen. Tukiohjelma on kuitenkin luonteeltaan tilapäinen, ja sillä pyritään helpottamaan Kyproksen yhdistymistä. Monivuotisesta rahoituskehyksestä annettu neuvoston asetus N:o 1311/2013 sallii ohjelman tarkistamisen siinä tapauksessa, että yhdistyminen toteutuu monivuotisen rahoituskehyksen voimassaoloaikana. 3.Täytäntöönpanojärjestelyt Tukiohjelmaa toteutetaan niillä Kyproksen tasavallan alueilla, jotka eivät kuulu Kyproksen tasavallan hallituksen tosiasialliseen hallintaan ja joilla unionin säännöstön soveltamista on lykätty väliaikaisesti liittymissopimuksen pöytäkirjan nro 10 nojalla. Euroopan komissio hallinnoi tuen täytäntöönpanoa pääasiassa suoran hallinnoinnin menetelmällä, mutta joitakin hankkeita hallinnoivat Yhdistyneiden kansakuntien kehitysohjelma (UNDP) tai British Council välillisen hallinnoinnin menetelmällä. Komissio toimii poliittisesti, oikeudellisesti ja diplomaattisesti ainutlaatuisessa tilanteessa. Ohjelman täytäntöönpano edellyttää erityisjärjestelyjä, samalla kun moitteettoman varainhoidon periaatteita on noudatettava. EU:n rahoittamissa tukiohjelmissa tehtäisiin tavanomaisissa olosuhteissa tuensaajamaan hallituksen kanssa sopimuksia, joilla vahvistettaisiin kehitystuen oikeudellinen kehys. Kyproksen turkkilaiselle yhteisölle annettavasta tuesta tällaisia sopimuksia ei voida tehdä, ja komission on pidettävä lähtökohtana niitä sääntöjä ja ehtoja, joita sen ymmärryksen mukaan kulloisessakin asiassa sovelletaan paikallisesti. Toiminnan luonteesta johtuvan riskin hallinta ja vähentäminen ovat komission vastuulla. Tässä tarkoituksessa toteutettuihin toimenpiteisiin sisältyvät tehokas seuranta ja tuensaajien tukeminen, tarkistetut maksuehdot sekä varovainen suhtautuminen pankkitakauksiin. Tuki sisältää huomattavia määriä avustuksina myönnettävää tukea, jonka hallinnointi vaatii paljon resursseja. Jotta täytäntöönpano onnistuu ja on kestävää tällaisessa toimintaympäristössä, Kyproksen turkkilaisen yhteisön on täysin sitouduttava valmistautumaan unionin säännöstön käyttöönottoon sen jälkeen, kun tilanne on saatu ratkaistua. Kyproksen turkkilaisen ja kreikkalaisen yhteisön välinen yhteistyö on edelleen välttämätöntä, jotta lopullinen tavoite eli jälleenyhdistyminen toteutuisi. Ohjelmaryhmä työskentelee Nikosian pohjoisosassa sijaitsevasta EU:n ohjelman tukitoimistosta (EUPSO) käsin. Komission Kyproksen-edustusto järjestää myös kokouksia, seminaareja ja lehdistötilaisuuksia sekä pitää yhteyttä kyproslaisiin koko saarella ja jakaa tietoa myös tukiohjelmasta. 4.Täytäntöönpano tarkastelujaksolla 4.1.Yleiskatsaus Komissio jatkaa tukiasetuksen täytäntöönpanoa yleisenä tavoitteenaan yhdistymisen tukeminen. Komissio on valmis mukauttamaan ohjelmaa mahdollisen sopimuksen johdosta, ja kun yhteisöjen johtajat ehdottivat luottamuksen rakentamiseksi kahden uuden rajanylityspaikan avaamista, niiden rahoittamiseksi toteutettiin toimia. Vuonna 2015 toteutettuihin toimiin lukeutui useiden vakiintuneiden ja onnistuneiden hankkeiden jatkaminen. Tällaisia hankkeita olivat esimerkiksi luottamusta lisäävät toimet (tuki kateissa olevien henkilöiden komitealle ja kulttuuriperinnön suojelemista koskevat toimet) sekä EU:n stipendit. Merkittävää teknistä apua koskevien sopimusten tekeminen antoi monilla aloilla uuden sysäyksen, ja johdonmukainen tekninen tuki on ratkaisevan tärkeää sovintoa valmistelevalla ajanjaksolla. Tuensaajien valmiuksissa on edelleen huomattavia aukkoja. Tarvitaan laajaa mukauttamista, ennen kuin unionin säännöstö voidaan panna täytäntöön, mutta Kyproksen turkkilainen yhteisö ymmärtää haasteen nyt aiempaa paremmin. Avustuksina myönnettävä tuki on tärkeä osa ohjelmaa. Koska suhteellisen pienetkin avustukset ovat merkityksellisiä useimmille potentiaalisille tuensaajille, komissio etsii edelleen tapoja varmistaa, että avustukset tavoittavat tuensaajat oikeaan aikaan ja tehokkaasti. Tähän kuuluu ulkoistaminen, ja komissio on laajentanut välillisen hallinnoinnin osaa vuoden 2015 ohjelmassa. Suosittua stipendiohjelmaa jatkettiin vuoteen 2020 asti tekemällä British Councilin kanssa uusi toimeksiantosopimus. Komission joulukuussa 2013 irtisanoma Famagustan viemäriverkoston rakentamissopimus on jatkuvasti aiheuttanut ongelmia: sitä koskevaa riitaa ei ole ratkaistu eikä hankkeen päätökseen saattamista koskevista järjestelyistä ole päästy ratkaisuun. Lisäksi paikallisten alihankkijoiden boikotti on vaikuttanut muita hankkeita koskeviin tarjouskilpailuihin osallistumiseen. Vuoden lopussa oli voimassa 284 sopimusta. Määrä on viime vuosina voimakkaasti pienentynyt, koska aiemmista ohjelmista rahoitettuja toimia on saatettu päätökseen ja osa avustussopimuksista on päättynyt tai niiden hallinnointitapaa on muutettu. Komission erityistoimista voidaan mainita, että alue- ja kaupunkipolitiikasta sekä tukiohjelmasta vastaava komission jäsen Corina Creţu vieraili saarella lokakuussa vahvistaakseen komission tuen jälleenyhdistymiselle.

Kyproksen turkkilaista yhteisöä käsittelevä työryhmä siirrettiin komission hallinnossa alue- ja kaupunkipolitiikan pääosastoon vuoden 2015 alussa. Siirto tehtiin muuttamatta komission tukiasetuksen mukaisia valtuuksia. 4.2.Tavoitekohtainen edistyminen Tukiohjelman yleisenä tavoitteena on helpottaa Kyproksen jälleenyhdistymistä tukemalla Kyproksen turkkilaisen yhteisön taloudellista kehitystä. Painopiste on erityisesti saaren taloudellisessa yhdentymisessä, yhteyksien parantamisessa yhteisöjen välillä ja EU:n kanssa sekä valmistautumisessa unionin säännöstön käyttöönottoon. Tukiasetuksen kunkin tavoitteen saavuttamiseksi toteutettiin vuonna 2015 seuraavia toimia: 4.2.1.Tavoite 1: Infrastruktuurin kehittäminen ja uudelleenjärjestäminen Sen jälkeen, kun seuraavan sukupolven televiestintäverkon varustamiselle oli annettu tilapäinen hyväksyntä vuonna 2014, on lisätty teknistä apua, jotta voidaan ottaa käyttöön kaikki palvelut ja ratkaista vielä jäljellä oleva laskutusosaa koskeva ongelma sen järjestelmän osan suhteen, jota ei ole vielä luovutettu turkkilaiselle yhteisölle. Liikenneturvallisuutta koskevat toimet aloitettiin uudelleen antamalla teknistä apua, jonka tarkoituksena oli kannustaa järjestämään tehtäviä uudelleen tällä alalla ja auttaa valmistautumaan rekisteröintiä ja ajoneuvon katsastusta koskevan unionin säännöstön tulevaan käyttöönottoon sekä laatimaan teknisiä eritelmiä. Nikosian molemmille yhteisöille tarkoitettu jätevedenpuhdistamo Mia Miliassa / Haspolatissa on tuottanut puhdasta poistovettä vuodesta 2012 lähtien, mutta siihen liittyviä hankkeita on edelleen toteuttamatta: jätevedenpuhdistamoon yhdistettävän, koko Nikosiaa palvelevan uuden kokoojaviemärin suunnittelua koskeva sopimus allekirjoitettiin marraskuussa, jätevedenpuhdistamon käsitellyn poistoveden jakamisesta päästiin sopimukseen ja puskurivyöhykkeelle asti ulottuvan jakelujärjestelmän toteutettavuustutkimuksia ja suunnittelua tehdään parhaillaan. Sama konsultti tutkii myös kyseisestä jätevedenpuhdistamosta peräisin olevan jätevesilietteen maatalouskäyttöä ja laatii tekniset eritelmät, joita lietteenlevityslaitteiden on vastattava. Kaikki Morphoun/Güzelyurtin jätevedenpuhdistamoa koskevat korjaustyöt on saatettu päätökseen, ja sille on myönnetty suoritustasotodistus. Puhdistamosta peräisin olevan käsitellyn veden uudelleenkäyttöä varten rakennettavan säiliön ja verkoston rakentamisesta järjestettiin tarjouskilpailu, mutta yhtään hyväksyttävää tarjousta ei saatu. Komissio on käynnistänyt Famagustan viemäriverkostojen välttämättömiä korjaustöitä ja niiden kustannuksia koskevan tutkimuksen. Lisäksi parhaillaan laaditaan Koutsoventisin/Güngörin kaatopaikan laajentamista koskevaa suunnitelmaa, joka sisältää alueelta peräisin olevien suotovesien käsittelemisestä vastaavaa yksikköä koskevat eritelmät. Myös jätteenkuljetusajoneuvoja koskeva tilaus on tehty. Näitä kiinteän jätteen käsittelyä koskevia toimia täydennetään vuoden 2015 ohjelman mukaisilla lisäinvestoinneilla, joihin sisältyy saastuttavien kaatopaikkojen sulkeminen ja ns. siirtoasemien rakentaminen, jotta jäte voidaan tehokkaasti siirtää uudelle kaatopaikalle. Lisäksi kiinteän jätteen käsittelyn alalla on tilattu uusi lääketieteelliseen sterilointiin erikoistunut laitos, jolla voidaan ehkäistä steriloimattoman jätteen vaarallista hävittämistä. Kiinteän jätteen käsittely kuuluu osana myös kansalaisyhteiskuntaa ja paikallisyhteisöjä tukeviin avustusohjelmiin (ks. jäljempänä). UNDP on välillisen hallinnoinnin menetelmän mukaisesti saattamassa päätökseen tieto- ja hallinnointikeskusten rakentamista neljällä potentiaalisella Natura 2000 alueella. Näistä keskeneräisistä rakennuksista oli tehty vuonna 2011 irtisanottu sopimus. On tärkeää huomata, että vuonna 2015 aloitettiin merkittävä teknisen avun ohjelma, jolla pyritään parantamaan hallinnointivalmiuksia vesi- ja jätealoilla. Kyseisiä aloja koskevia oikeudellisia tekstejä oli jo laadittu vuonna 2012 päättyneen aiemman teknisen avun hankkeen yhteydessä. 4.2.2.Tavoite 2: Sosiaalisen ja taloudellisen kehityksen edistäminen Sen jälkeen, kun liiketoiminnan tukea koskeva tekninen apu oli päättynyt vuonna 2013, uusi teknisen avun sopimus allekirjoitettiin hankkeen toisena vaiheena marraskuussa. Sen tavoitteita olivat valmiuksien luominen liike-elämän tukiorganisaatioissa, yrityshautomon ja yritysryppäiden toteutettavuuden arvioiminen, Euroopan rakenne- ja investointirahastojen käytön edellyttämää älykästä erikoistumisstrategiaa koskevan vuoropuhelun helpottaminen ja markkinoiden kehityssuuntien analysoiminen. Lisäksi kaikki valmistelut toimeksiantosopimuksen tekemiseksi Euroopan jälleenrakennus- ja kehityspankin (EBRD) kanssa saatiin päätökseen joulukuuhun mennessä. Sen ansiosta EBRD:n luottorahastot ja yritysten kehittämistä koskeva taitotieto ovat pk-yritysten saatavilla vuodesta 2016 alkaen. Yrityksiä tuetaan myös suoraan myönnettävillä avustuksilla, ja pk-yritysten kehittämiseksi perustettuun tuotteiden ja palvelujen nykyaikaistamista koskevaan avustusohjelmaan kuuluvista avustussopimuksista 36 oli vuoden lopussa keskeneräisiä. Maaseudun kehittämisen alalla oli käynnissä meijerialan standardien tiukentaminen. Tekninen apu eläinlääkintäyksiköiden valmiuksien vahvistamiseksi aloitettiin vuoden 2015 puolivälissä, ja sitä jatketaan vuonna 2016, jotta voidaan varmistaa eläinten terveyttä koskevien säännösten ja eläintautien ehkäisyä ja valvontaa sekä vihreän linjan yli käytävää tulevaa eläintuotteiden kauppaa koskevien muiden terveysvaatimusten noudattaminen ja valvoa sitä. Tämä on erityisen haasteellinen tehtävä myös tulevaisuudessa. Vuonna 2015 annettiin merkittävää teknistä apua ja tehtiin eläinten sivutuotteiden käsittelyssä, tautien hävittämisessä ja meijerialan uudistamisessa tarvittavia aineellisia käyttöomaisuushyödykkeitä koskevia merkittäviä investointeja. Metrologiaohjelma, jolla autetaan laboratorioita parantamaan mittaussuorituskykyään, alkaa vuonna 2016. Samalla annetaan teknistä apua maatalouden neuvontapalvelun tehostamiseksi edelleen. Molempien yhteisöjen oliivinviljelijöiden järjestöt ovat ehdottaneet yhteisöille tarkoitettua kokeiluluontoista valvontaohjelmaa hedelmäkärpästen leviämisen estämiseksi. Sen valmistelutyö on sisällytetty vuoden 2015 ohjelmaan. Niistä 39 avustussopimuksesta, jotka myönnettiin vuonna 2013 maaseudun kehittämisen kolmannen avustusohjelman mukaisesti, 22 oli edelleen käynnissä vuoden 2015 lopussa. Vuonna 2015 koulutusalalla myönnettiin 13 avustusta innovointia ja muutosta koulutuksessa koskevasta kuudennesta ohjelmasta, jonka määräraha on 1,5 miljoonaa euroa. Ohjelman tavoitteita ovat opetus-/oppimiskyvyn parantaminen, yhteiset hankkeet Kyproksen kreikkalaisten koulujen kanssa, yrittäjyys ja elinikäinen oppiminen. Edellisen ohjelman (2013) mukaisista kymmenestä avustussopimuksesta oli vuoden 2015 lopussa edelleen voimassa kuusi. Sen jälkeen, kun ammatillisen koulutuksen ja työmarkkinoiden kehittämistä koskeva hanke (VETLAM) oli saatu päätökseen vuonna 2012, allekirjoitettiin vuonna 2015 uusi teknisen avun sopimus, joka koski jatkohanketta (VETLAM II). Sillä on tarkoitus kehittää ja edistää ammatillisen koulutuksen järjestelmiä ja elinikäistä oppimista, parantaa työllistyvyyttä sekä vahvistaa koulutuksen ja työmarkkinoiden välisiä kytkentöjä. Sitä täydennetään vuoden 2015 ohjelmaan sisältyvällä kouluja ja elinikäisen oppimisen organisaatioita koskevalla avustusohjelmalla. Paikallisyhteisöjen kanssa järjestettiin 4,85 miljoonan euron avustusohjelmaa valmistavia konsultaatiokokouksia: neljäs yhteisöjen kehittämisohjelma on tarkoitus käynnistää vuoden 2016 alussa. Siinä keskitytään julkisten palvelujen jakamiseen tehokkuuden ja laadun parantamiseksi. Ensisijaisiin aiheisiin kuuluu kiinteän jätteen käsittely vuosien 2014 ja 2015 ohjelmiin sisältyvien mittavien infrastruktuuri-investointien lisäksi. Yhteisöjen kehittämistä koskevien aiempien avustusohjelmien mukaisista avustussopimuksista yhdeksän oli edelleen voimassa vuoden 2015 lopussa. Projektinhallintayksikkö on tarjonnut vuodesta 2008 lähtien avustusohjelmien täytäntöönpanon tukemiseksi palveluja, joihin sisältyy erilaista koulutustoimintaa hakijoille ja tuensaajille. Projektinhallintayksikön toimet jatkuvat aiempaa laaja-alaisempina vuonna 2015 allekirjoitetun uuden palvelusopimuksen mukaisesti. Kyseisen projektinhallintayksikön komissiolle tarjoama apu on arvokasta, sillä se lisää tehokkuutta ja varmuutta. Vuoden 2006 ohjelmasta rahoitetun rahaston turvin perustettu Maailmanpankin johtama taloudellisen seurannan ohjelma saatiin päätökseen vuonna 2014, ja vuoden 2015 alussa aloitettiin ohjelman vuonna 2014 suunniteltu toinen vaihe, joka perustuu aiemman analysointityön tuloksiin ja tarjoaa perusteellisia lisäanalyyseja ja teknistä apua asianomaisilla aloilla.

4.2.3.Tavoite 3: Sovittelun, luottamusta lisäävien toimenpiteiden ja kansalaisyhteiskunnan tukeminen Kyproksen kateissa olevien henkilöiden komitea, jota tuetaan tukiohjelmasta UNDP:n kanssa sovitun välillistä hallinnointia koskevan järjestelyn avulla, jatkoi kenttä- ja laboratoriotyötään. Kateissa on yhteensä 2001 henkilöä, ja kateissa olevien henkilöiden komitea on nostanut haudasta 1 017 henkilön jäännökset, joista 618 on geneettisesti tunnistettu. Tunnistaminen hidastui vuonna 2015 DNA-testausta koskeviin menettelyihin kohdennettujen tarkastusten johdosta. Myös kenttätyö vaikeutui, sillä uudet tietolähteet olivat vähissä. Kaivauksia tehtiin yhteensä 1 033 alueella, mutta jäännöksiä löydettiin ainoastaan 21 prosentilla vuonna 2015 tutkituista alueista. Marraskuussa saavutettiin kuitenkin merkittävä läpimurto, kun Turkin armeijan valvonnassa olevilla alueilla sijaitseville 30 epäillylle hautapaikalle myönnettiin pääsy vuosina 2016–2019. Komissio allekirjoitti vuonna 2015 UNDP:n kanssa kaksi toimeksiantosopimusta rahoituksen myöntämiseksi kateissa olevien henkilöiden komitealle. Kumpikin sopimus oli määrältään 2,6 miljoonaa euroa. Toinen niistä kattoi vuonna 2015 ja toinen vuonna 2016 toteutettavat toimet. Tämä vuotuinen määrä oli 82 prosenttia kateissa olevien henkilöiden komitealle vuonna 2015 myönnettyjen lahjoitusten kokonaismäärästä. Kaiken kaikkiaan EU:n rahoitus kattoi vuosina 2006–2015 yli 70 prosenttia Kyproksen ja kansainvälisten rahoittajien myöntämästä kokonaisrahoituksesta kateissa olevien henkilöiden komitealle. Kulttuuriperinnön suojelu kulttuuriperintöä käsittelevän yhteisöjenvälisen teknisen komitean välityksellä oli edelleen avainasemassa sovittelua ja luottamuksen rakentamista koskevassa tukiohjelman osassa. Kummankin yhteisön johtajat osallistuivat Otellon tornin uudelleenavaamiseen Famagustassa heinäkuussa, mikä oli merkittävä ja hyvin näkyvä tapahtuma. Myös Kormakitisissa/Koruçamissa sijaitsevan maroniittien vanhan Pyhän Yrjön kirkon marraskuussa järjestetyssä valmistumisseremoniassa vieraili huomattava määrä kävijöitä. Kulttuuriperintöä käsittelevälle yhteisöjenväliselle tekniselle komitealle myönnettiin marraskuun lopussa pääsy Agia Marinan / Gurpinarin kylään tarvittavien suojelu- ja restaurointitöiden arvioimiseksi, mikä oli toinen tärkeä edistysaskel. Kylä on tällä hetkellä sotilasaluetta, jossa sijaitsee toinen tärkeä maroniittien kirkko. Euroopan parlamentti on tunnustanut kulttuuriperintöä käsittelevän yhteisöjenvälisen teknisen komitean työn tärkeyden rauhan ja sovinnon aikaansaamiseksi Kyproksella. Se myönsi lokakuussa Euroopan kansalaisen palkinnon 2015 kulttuuriperintöä käsittelevän yhteisöjenvälisen teknisen komitean Kyproksen kreikkalais- ja turkkilaisyhteisöjä edustaville johtajille. Kulttuuriperinnön suojelua koskevan ohjelman vaihetta 4 koskeva toimeksiantosopimus allekirjoitettiin UNDP:n kanssa joulukuussa. Tulevaisuudessa kiinnitetään erityistä huomiota kunnostettujen alueiden suojeluun ja hoitoon, joista edunsaajayhteisöt vastaavat. Komissio vastasi uusia luottamusta lisääviä toimenpiteitä koskevaan aloitteeseen toimimalla nopeasti vihreää linjaa koskevan asetuksen liitteen muuttamiseksi siten, että avataan vielä kaksi uutta rajanylityspaikkaa Deryneiassa ja Lefka-Aplikissa ja kohdennetaan määrärahoja uudelleen niiden avaamiseksi. UNDP suorittaa työt vuonna 2016. Kansalaisyhteiskunnan tukeminen jatkui vuonna 2015 kahdella tavalla. Vuoden alussa allekirjoitettiin uusi teknisen avun sopimus, jolla pyritään tukemaan kansalaisjärjestöjen valmiuksien kehittämistä ja edistämään verkostoitumista ja yhteisiä toimia Kyproksen kreikkalaisyhteisön ja EU:n muiden kansalaisjärjestöjen kanssa. Myöhemmin samana vuonna tehtiin kahdeksan uutta avustussopimusta viidennen kansalaisyhteiskunnan tukiohjelman mukaisesti. Ne täydentävät kymmentä aiempaa avustussopimusta, jotka on tehty kansalaisyhteiskunnan neljännen tukiohjelman nojalla. Kansalaisyhteiskunnan foorumi (Civil Society Forum, CFS) – foorumi, jolla kansalaisjärjestöt voivat tuoda esiin odotuksensa ja painopistealueensa – perustettiin lokakuussa, ja se kokoontuu kolmen kuukauden välein. Kansalaisyhteiskunnan foorumi toimii kansalaisjärjestöjen yhteiskunnallisen keskustelun katalysaattorina ja edistää aktiivista kansalaisuutta. Kyproksen turkkilainen kauppakamari ilmoitti joulukuussa sen toteuttamasta yhteisöjen välisestä työharjoitteluohjelmasta jaettavista palkinnoista, joiden avulla tarjotaan harjoittelumahdollisuus toisessa yhteisössä 24:lle kyproksenturkkilaiselle ja -kreikkalaiselle yliopistosta valmistuneelle. Hankkeen kustannuksista 80 prosenttia katetaan tukiohjelmasta saatavalla rahoituksella. 4.2.4.Tavoite 4: Kyproksen turkkilaisen yhteisön lähentäminen Euroopan unioniin EU:n stipendiohjelman hallinnointi oli ulkoistettu British Councilille lukuvuosiksi 2014–2016, ja ohjelmasta myönnettiin 125 avustusta vuonna 2015. Tätä järjestelyä jatketaan vielä kolme vuotta, kun British Councilin kanssa allekirjoitettiin joulukuussa toimeksiantosopimus, joka kattaa lukuvuodet 2017–2020. Komissio on varmistanut stipendien saatavuuden joka vuosi vuodesta 2007 lähtien, ja kyseisen ohjelman jatkuvuutta pidetään ehdottoman välttämättömänä. Osana stipendiohjelman hallinnointitoimia British Council järjestää ”Study in Europe” -päiviä, joilla opiskelijoille annetaan tietoja opiskelumahdollisuuksista Yhdistyneen kuningaskunnan ulkopuolella. British Council kehittää myös entisten opiskelijoiden verkostoa ja seuraa keskipitkän aikavälin vaikutuksia, esimerkiksi Kyprokselle palaavien opiskelijoiden määrää ja työllistymistä. Uusi Infopoint aloitti toimintansa vuoden 2015 alussa. Se järjesti vuoden 2015 aikana 35 tapahtumaa, joten EU, sen politiikat ja EU:n rahoittamat tukiohjelmat saivat paljon näkyvyyttä. Se jakeli monia tietotuotteita. Sillä on myös Facebook-sivusto abbilgi, minkä lisäksi Infopointin toiminta on hyvin esillä painetuissa viestimissä ja televisiossa. 4.2.5.Tavoitteet 5 ja 6: Toimet, joilla Kyproksen turkkilaista yhteisöä tuetaan valmistautumisessa ottamaan unionin säännöstö käyttöön Komission teknisen avun TAIEX-ohjelmaa käytetään tukiasetuksen tavoitteiden 5 ja 6 täytäntöönpanoon, ja sillä autetaan siten Kyproksen turkkilaista yhteisöä valmistautumaan unionin säännöstön täytäntöönpanoon, jotta täytäntöönpanon lykkääminen voidaan lopettaa heti, kun kokonaisvaltainen ratkaisu Kyproksen kysymykseen saadaan voimaan. Kyproksen jälleenyhdistymisen helpottamiseksi tuen antamista jatkettiin vuonna 2015 unionin säännöstön samoilla 16 keskeisellä alalla kuin edellisinä vuosina. Vuonna 2015 järjestettiin yhteensä 307 tapahtumaa. TAIEX-toimet olivat asiantuntijavierailuja, koulutuksia, työpajoja ja opintokäyntejä. Kyproksen turkkilaisen yhteisön sidosryhmät osoittivat olevansa aiempaa huomattavasti paremmin selvillä unionin säännöstön vaatimuksista aktiivisilla TAIEX-aloilla. EU:n alue- ja kaupunkipolitiikkaa käsittelevä Kyproksen turkkilaisyhteisön korkean tason sidosryhmien seminaari järjestettiin Brysselissä marraskuussa. Vihreän linjan yli käytävän kaupan tukemista jatkettiin (asetus (EY) N:o 866/2004). Riippumattomat asiantuntijat tekivät vuonna 2015 säännöllisiä kasvinterveystarkastuksia perunoille ja sitrushedelmille, ottivat hunajanäytteitä analysoitavaksi ja laativat ajantasaisen luettelon kalastusaluksista, joiden saaliilla voidaan käydä kauppaa vihreän linjan yli. 4.3.Rahoituksen täytäntöönpano (sopimukset ja maksut) 4.3.1.Sopimusten tekeminen Maksusitoumukset olivat 27,7 miljoonaa euroa vuonna 2015, ja niihin sisältyi huomattava määrä ulkoistettua työtä ja joitakin tärkeitä teknisen avun sopimuksia. Maksusitoumusaste kasvoi jo neljäntenä peräkkäisenä vuotena, mikä on osoitus ohjelman toteuttamisen nopeutumisesta. 4.3.2.Maksut Maksuja oli vuonna 2015 yhteensä 17,7 miljoonaa euroa. On odotettavissa, että maksut kasvavat samalla kun maksusitoumusten määrä kasvaa. 4.4.Seuranta Komissio on suoraan vastuussa useimpien hankkeiden toteuttamisesta (suora hallinnointi). Komission henkilöstön suorittama valvonta on tiivistä, ja siihen kuuluu paikalla tehtäviä tarkastuksia ja kokouksia sekä ohjauskomiteoiden toiminnan järjestämistä. Ohjelman hallinnointia varten erityisesti perustettu yksikkö valvoo yhteisöjen kehittämiseen, pk-yrityksille ja maaseudun yrityksille myönnettäviä avustuksia ja vuodesta 2015 alkaen myös kansalaisjärjestöille, kouluille ja ammatillisen koulutuksen organisaatioille myönnettäviä avustuksia. Lisäksi se tukee avustuksensaajia avustussopimusten täytäntöönpanoa koskevien sääntöjen soveltamisessa. TAIEXin seurantaa parannettiin käynnistämällä syksyllä 2015 uudelleen hankkeen ohjausryhmät, joiden tavoitteena on tilanteen tarkastelu, edistymisen arviointi ja tulevan ohjelmakauden suunnittelu. TAIEX-ohjelman logistiikkaa seurataan TAIEX-ohjelman verkkohallinnointijärjestelmän avulla.